ג'ורג' קוסטנזה

משפחתו

ג'ורג' הוא בנם של פרנק ואסטל. אביו הוא ממוצא גרמני - איטלקי. הוא נולד בקונסטנאץ, עיירה ביער השחור בסמוך לגבול גרמניה - שווייץ. אמו כנראה יהודייה (או חצי יהודייה), אולם אין אזכור בסדרה למוצא המדויק שלה. הם נשואים שנים רבות ורבים ומתווכחים רבות. חברו ג'רי מכנה אותם "פסיכופתים", ואמו מכנה אותם "צעקנים" ו"תמיד רבים". ג'רי טוען שאם הם היו מתגרשים לפני 30 שנה, ג'ורג' יכול היה להיות נורמלי. ג'ורג' עצמו טוען שהם כנראה הסיבה שחייו נראים כפי שהם נראים: הוא טוען שאף על פי שגירושין תמיד קשים, במיוחד לילדים, הוא עצמו תוצאה של העובדה שהוריו נשארו ביחד.
ג'ורג' מנהל מערכת יחסים מורכבת עם הוריו. ג'ורג' עושה כל שביכולתו לגרום להם לעבור לפלורידה, לכאורה במטרה לדאוג לרווחתם, אולם מנסה למנוע את המעבר כשהוא מגלה שבכוונתם לבזבז את כל הכסף שחסכו. מנגד, כשהוריו של ג'רי מבקרים בעיר ומסרבים לפגוש אותם, ג'ורג' יוצא להגנתם ונעלב בשמם. הוא מבקר תכופות את הוריו, ואף חוזר לגור אתם לתקופה קצרה. הוא נוהג להתקשר אליהם מדי שבוע, ומכין מראש מספר אנקדוטות, אף על פי שלבסוף דווקא להורים שלו נמאס ממנו ("דואר הזבל").
לגורג' יש שתי בנות דודות שהופיעו בסדרה. הראשונה היא שלי ("פרק ההתערבות"). השנייה היא ריסה, אתה רצה ג'ורג' להתמזמז כדי לקבל תשומת לב מהוריו. לג'ורג' היה דוד שנפטר בשם מו. באותו פרק הוזכרה גם קרובת משפחה נוספת שנפטרה כשהייתה בת 7 במהלך לידה ומכונה "הדודה התינוקת" ("Aunt Baby"). לפרנק יש מספר בני משפחה שנשארו בטוסקנה, ביניהם קרלו. אנשי הכפר בטוסקנה מכנים אותו "שוטה הכפר".יש לו גם אח ששמו לא הופיע באף אחד מפרקי הסדרה.
בתחילה, דתו של ג'ורג' לא הייתה ברורה, אף על פי שהיו רמזים המצביעים על יהדותו. בפרק ה-19 של עונה 8, כאשר רופא השיניים וחברם שלו ושל ג'רי, טים ווטלי, מודיע שהוא התגייר וכעת הוא יהודי, ג'ורג' וג'רי אומרים לו "ברוך הבא", ומכאן מבינים שג'ורג' יהודי.

הילדות

ג'ורג' למד בבית הספר ע"ש נשיא ארצות הברית ג'ון פ. קנדי, שם הוא פגש את ג'רי. לאחר מכן שניהם למדו יחדיו בקולג' של ברוקלין. נראה שבמשך הזמן גם המשפחות שלהם התיידדו, וההורים של ג'ורג' מזמינים את ההורים של ג'רי לביקור כשהם מגיעים לניו יורק. במהלך הסדרה יש מספר פלאש-בקים מתקופת התיכון של ג'ורג' וג'רי, שם רואים אותם כצמד נערים, מאוד לא ספורטיביים ובעלי שיער ארוך ושופע. המורה להתעמלות של ג'ורג' לא סבל אותו, וקרא לו "קנטסטנדיה" (Cantstandya, באנגלית - נשמע כמו "לא יכול לסבול אותך").
ג'ורג' וג'רי הם חברים טובים מזה זמן רב, וקשריהם הדוקים מאוד. באחת הפעמים אף כתבת בעיתון חשבה שהם זוג הומואים (הם כמובן נבהלים, אף על פי שהם מדגישים ש"לא שיש משהו רע עם זה"), והם נכשלו בכל ניסיונותיהם להוכיח לה שהיא טועה ("The Outing"). הקשר ביניהם חזק אף על פי שהם די שונים באופיים: ג'רי מצליח יותר עם נשים, ומרוויח טוב בהרבה. הוא נקי ומסודר, ונוטה פחות להיות מעורב במזימות מרושעות.

אופי ותכונות

דמותו של ג'ורג' נחשבת לדמות הכי פחות מוסרית בסדרה. הוא סובל מחוסר ביטחון, רגשי נחיתות והערכה עצמית נמוכה שמובילים אותו לשקרנות כפייתית ורמאות (הוא טוען באחד הפרקים שכל חייו הם זיוף. בפרק אחר, כאשר ג'רי מתוודה בפניו שהוא חי בשקר, אומר לו ג'ורג': "רק אחד? אני חי בתוך 20 שקרים!"), שאיבת הנאה מסבלם של אחרים, חוש צדק מעוות, נקמנות ועצבנות.
אין ספק שג'ורג' הוא שקרן פתולוגי, והוא מנסה ככל יכולתו לרקום מזימות שיקדמו אותו בחיים. מרבית המזימות לא מצליחות, ולעיתים קרובות זה עולה לו בסיום היחסים עם נשים. ניסיונו לחסוך בכסף על ההזמנות לחתונה עם סוזן רוס, חברתו לשעבר ("ההזמנות"), גורם למותה של סוזן בשל ליקוק הדבק הזול. הוא מעמיד פנים בפני הוריה שהוא קנה דירת נופש ("ההמפטונס"), ומשקר להם גם במכונית כאשר הם מצטרפים אליו לראות את הדירה, עד שלבסוף הוא נאלץ להודות בפניהם שהוא שיקר. הוא מעמיד פנים שהוא נכה ("הגילוח בחמאה") כשהוא מתקבל לעבודה ב-Play Now, עד שהוא נתפס רץ עם העגלת נכים שהחברה קנתה לו. ג'ורג' מעריך מאוד את יכולתו לשקר, וגם חבריו יודעים שהוא שקרן מוכשר מאוד, עד שהם באים לשמוע בעצתו כיצד לשקר (בפרק "הכיסוי" ג'רי אמור לעבור בדיקת פוליגרף, ופונה לג'ורג', אותו הוא מכנה כ"תחבולן הכי גדול שהוא מכיר" ו"כאיש אשר הצליח לנצח את הפוליגרף". עצתו של ג'ורג' לג'רי הייתה ש"זה לא שקר אם אתה מאמין בזה").
חוסר הביטחון של ג'ורג' גורם לו להיות אובססיבי לדעתם של הסובבים אותו ולכן הוא תמיד מנסה להעמיד פני אדם מצליח. תכונה זו גם גורמת לו להתייחס ברצינות רבה מדי לעצותיהם של אחרים ולהיות מושפע בקלות רבה מדי. בפרק "האירוסין", ג'ורג' מציע לחברתו לשעבר סוזן רוס להתחתן אתו, רק בגלל ברית שכרת עם ג'רי במטרה ששניהם יתחתנו. ג'רי כמובן לא עומד בצד שלו של העסקה, וג'ורג' טורח להזכיר לו את זה פעמים רבות, וג'ורג' מבין שהוא עשה טעות גדולה. במקרה אחר ("שדה התעופה") ג'ורג מסכים לקנות שני כרטיסי טיסה כדי לזכות בנקודות של כרטיס האשראי בעקבות עצה של קריימר, ומגלה עד מהרה שלא ניתן להחזיר את הכרטיסים. ג'ורג' ממיר את דתו (בפרק "ההמרה") ללטבי אורתודוקסי, משום שהחברה שלו עומדת לסיים את היחסים ביניהם בעקבות ההבדלים הדתיים. ג'ורג' משתכנע לאחר שאיליין אומרת לו שזה יהיה רומנטי, אולם לאחר מבחן ההמרה (בו היא רימה כדי להצליח) חברתו נוטשת אותו.
הוא מודע לחסרונותיו ונוהג להתהדר בכישרונות המעטים והמפוקפקים שלו - משחק הווידאו פרוגר, חנייה במקביל, איות שמות משפחה והיכולת לנקוב בשמם של השירותים הציבוריים הטובים ביותר הקרובים למקום נתון במנהטן. אף על פי שחבריו טוענים שהוא אידיוט וטיפש (וגם ג'ורג' מכנה את עצמו "לורד האידיוטים"), ברור שהוא אינו טיפש, אלא להפך. אמנם מנת המשכל שלו אינה גבוהה במיוחד, אבל הוא מצליח לרקוח מזימות מאוד מתוחכמות, ולהונות אנשים רבים. ייתכן שהסיבה למנת המשכל הממוצעת שלו היא העיסוק האובססיבי במין, ואכן משעה שלא יכול היה לקיים יחסים עם חברתו (עקב מחלה שבה לקתה) החל ג'ורג' לקרוא ספרים, ללמוד פורטוגזית ועוד, ונדמה היה שהוא כמעט גאון. לאחר שקיים יחסי מין עם מלצרית פורטוגזית, חזר המצב לקדמותו, ואיליין חזרה להיות החכמה בקבוצה שלהם.
ג'ורג' הוא אגואיסט, קטנוני, חומרני וקמצן. הוא עצלן ובטלן ולכן אינו מצליח להתמיד באף עבודה. כמו כן הוא גם רגזן, גרגרן וחסר נימוסי שולחן בסיסיים. יש לו משיכה לא ברורה לקטיפה ובמהלך הסדרה הצהיר שאם זה היה מקובל חברתית היה עוטה קטיפה על כל גופו. הוא יוצא עם בחורה ורוצה לעבור לגור אתה משום שיש לה ספת קטיפה, עד שהוא מגלה שהספה לא שלה.

מערכות יחסים

מערכות היחסים של ג'ורג' עם נשים תמיד היו כישלון ובדרך כלל לא נמשכו יותר מפרק אחד. אין ספק שאופיו של ג'ורג' הוא הסיבה העיקרית לכישלון - גם במערכות היחסים שלו ג'ורג' שיקר ללא הרף, היה נצלן חסר בושה ואגואיסט. בדומה לשאר חבריו, גם הוא הצליח למצוא תמיד בעיה שולית וחסרת חשיבות בבת הזוג שלו, שגרמה לו להבריח אותה בצורה זו או אחרת. לעיתים, גם כאשר הבחורה הייתה בסדר, ומערכת היחסים שלהם הייתה סבירה, מצא ג'ורג' צורה מעוותת כלשהי לסיים את הקשר.

סוזן

מערכת היחסים הארוכה ביותר שלו הייתה עם סוזן בידל רוס, מנהלת בכירה ב-NBC. ג'ורג' פגש אותה בעת שהציג עם ג'רי את הרעיון שלהם לפיילוט לסדרה חדשה ש-NBC ביקשה מג'רי. סוזן הרוויחה משכורת נאה מאוד (ואף טרחה להבהיר לג'ורג' שהיא מרוויחה יותר ממנו, כשג'ורג' ביקש ממנה לחתום על הסכם טרום נישואין), אולם בדיעבד הסתבר לג'ורג' שהוריה עשירים מאוד.
ג'ורג' שמח מאוד בתחילת מערכת היחסים עם סוזן, שסייעה לו ולג'רי לקבל אישור להפיק פרק פיילוט לסדרה קומית חדשה בכיכובו של ג'רי. אולם אז ג'ורג' החליט שיש לו עבודה אטרקטיבית (תסריטאי), שתעזור לו למשוך נשים, ולכן רצה להיפרד מסוזן. הוא היה לכוד במצב אירוני, שבו יש לו תשובה טובה לשאלה "במה אתה עובד?", אולם הוא נמצא בקשר רומנטי עם סוזן, ואם הוא יעזוב אותה כבר לא תהיה לו עבודה. לבסוף ג'ורג' מנשק את סוזן מול עיני עמיתיה הבכירים ב-NBC, וסוזן מאבדת את עבודתה.
לאחר שהם נפרדו, ג'ורג' נפגש במקרה עם סוזן ומגלה שהיא יצאה מהארון כלסבית. הדבר מושך מאוד את ג'ורג'. לאחר זמן מה, בעקבות משבר שעבר ובעקבות תמיכתו של ג'רי, הוא משכנע את סוזן להתחתן אתו, שבינתיים חזרה בה מהיציאה מהארון (בסדרה ג'רי אומר שזה פשוט ״לא תפס״, אך בקנה מידה מודרני סוזן כנראה הייתה ביסקסואלית, מושג שלא היה מקובל בשיח הציבורי בשנות ה-90). לאחר מכן, כאשר ג'רי נסוג מרצונו להתחתן גם כן, ג'ורג עושה כל שביכולתו לצאת מהמחויבות הזו, או לפחות לדחות ככל שניתן את החתונה (הוא מנסה, בין היתר, להתחיל לעשן, ואף בוכה בפניה שהוא לחוץ). מערכת היחסים נסתיימה במותה של סוזן לאחר שליקקה את המעטפות הזולות והרעילות שג'ורג' בחר כהזמנות לחתונה. בכך נגאל ג'ורג' מהמחויבות ממנה כה פחד. אף על פי שחש צער, ג'ורג' ניצל את חיי הרווקות החדשים שלו, אך גילה שהמחויבות לא הסתיימה - הוריה של סוזן מינו אותו לעמוד בראש הקרן לזכרה. ג'ורג' גילה שמשפחתה של סוזן עשירה מאוד, ואם הם היו מתחתנים הזוג היה מקבל במתנה בית אחוזה גדול ועוד מתנות במיליוני דולרים. לאחר מותה, כל הרכוש נתרם לצדקה, וג'ורג' לא זוכה לקבל ולו נתח קטן.
למרות משמעותה הגדולה של מערכת היחסים הזו, אין ספק שהיא הייתה הרסנית מבחינתה של סוזן מהרגע הראשון, בשל אופיו של ג'ורג' ופעולותיהם של חבריו. קריימר גרם לשריפת הבקתה שבנו הוריה של סוזן בהרים, ושעמדה על תילה עשרות שנים. בעקבות השריפה מתגלה שאביה של סוזן היה הומוסקסואל, וניהל מערכת יחסים עם ג'ון צ'יבר. כמו כן קריימר הקיא על סוזן. היא פוטרה מעבודתה, הפכה ללסבית, ולבסוף כמובן הורעלה ומתה.